
                        

 REPUBLIKA HRVATSKA
ŽUPANIJSKO DRŽAVNO ODVJETNIŠTVO
U SLAVONSKOM BRODU
       Slavonski Brod, A. Starčevića 40

Broj: A-93/2026-1
Slavonski Brod, 24. srpnja 2026.
MV/MC

Na temelju članka 53. stavka 1.  Zakona o državnom odvjetništvu („Narodne novine“ broj 67/2018., 21/2022. i 136/2025.), članka 7. stavka 1. Poslovnika državnog odvjetništva („Narodne novine“ broj 128/2019. i 56/2026.), članka 15. stavak 2. i 3. Zakona o javnoj nabavi („Narodne novine“ broj 120/2016., 114/2022. i 48/2026.; dalje u tekstu ZJN), županijski državni odvjetnik u Županijskom državnom odvjetništvu u Slavonskom Brodu donosi
PRAVILNIK
O PROVEDBI POSTUPAKA JEDNOSTAVNE NABAVE 

OPĆE ODREDBE
Članak 1.
1) Ovim se Pravilnikom o postupku provedbe jednostavne nabave (u daljnjem tekstu: 
Pravilnik) uređuju postupci, pravila i uvjeti jednostavne nabave roba, usluga i radova koje će Županijsko državno odvjetništvo u Slavonskom Brodu (u daljnjem tekstu: Naručitelj) provoditi do vrijednosti pragova za primjenu javne nabave:
a) robe i usluga te provedbu projektnih natječaja procijenjene vrijednosti manje od 50.000,00 EUR-a,
b)radova procijenjene vrijednosti manje od 100.000,00 EUR-a.

2) Izrazi koji se upotrebljavaju u Pravilniku i imaju rodno značenje upotrebljavaju se neutralno i odnose se jednako i na muški i ženski spol.
3) Na pojmove propisane Pravilnikom na odgovarajući način primjenjuju se pojmovi propisani Zakonom o javnoj nabavi (u daljnjem tekstu: ZJN).
4) Sve vrijednosti u Pravilniku iskazane su u eurima bez poreza na dodanu vrijednost.

NAČELA I ANALIZA TRŽIŠTA
Članak 2.
1) Prilikom provođenja postupaka jednostavne nabave prema ovom Pravilniku, Županijsko državno odvjetništvo u Slavonskom Brodu, kao Naručitelj, obvezno je poštovati temeljna načela utvrđena ZJN-om: načelo slobode kretanja robe, načelo slobode poslovnog nastana, načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
2) Nabava ne smije biti osmišljena s namjerom izbjegavanja primjene ZJN-a ili izbjegavanja primjene pravila o jednostavnoj nabavi putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH) ili s namjerom da se određenim gospodarskim subjektima neopravdano da prednost ili da ih se stavi u nepovoljan položaj.
3) Naručitelj je obvezan primjenjivati Pravilnik na način koji omogućava učinkovitu nabavu te ekonomično i svrhovito trošenje javnih sredstava.
4) Naručitelj je dužan provoditi nabavu, roba, usluga i radova s pažnjom dobroga gospodarstvenika, vodeći računa o racionalnom i učinkovitom trošenju dodijeljenih sredstava na način da roba, usluge i radovi koje nabavlja odgovaraju svrsi.
5) U svrhu pripreme postupaka jednostavne nabave, naručitelj može provesti analizu tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koji utječu na uvjete nabave.
6) Prikupljene informacije ne smiju dovesti do narušavanja tržišnog natjecanja niti do povrede načela zabrane diskriminacije, transparentnosti i jednakog postupanja prema gospodarskim subjektima.

KOMUNIKACIJA NARUČITELJA I GOSPODARSKIH SUBJEKATA

Članak 3.

1)U provedbi postupaka jednostavne nabave procijenjene vrijednosti jednake ili manje od 15.000,00 eura, moguće je primijeniti elektronička sredstva komunikacije, kao i sredstava koja nisu elektronička te njihovu kombinaciju ako je potrebno, osim ako se postupak provodi putem modula jednostavne nabave u EOJN RH.
2)U postupcima jednostavne nabave procijenjene vrijednosti veće od 15.000,00 eura komunikacija, objava dokumenata i dostava ponuda obavljaju se isključivo elektroničkim sredstvima komunikacije putem modula jednostavne nabave u EOJN RH.

3) Iznimno od stavka 2. ovoga članka, dio komunikacije može se odvijati neelektroničkim sredstvima (poštom ili osobnom dostavom) ako je to nužno zbog tehničke naravi predmeta nabave (dostava uzoraka, specifičnih nacrta i sl.) ili u slučaju tehničke nedostupnosti sustava EOJN RH.

IZUZEĆA OD PRIMJENE
Članak 4.
Pravilnik se ne primjenjuje na:
a) ugovore o radu te druge odgovarajuće ugovore prema posebnim propisima,
b) ugovore o uslugama koje imaju određene zajedničke tarife (npr. javnobilježničke i odvjetničke usluge, pristojbe i naknade te slično),
c) troškove za koje nije uobičajeno izdavanje ponuda kao što su troškovi reprezentacije, troškovi  kotizacije, troškovi članarina, usluge obrazovanja i stručnog osposobljavanja, tehnički pregledi, cestarine, kartična plaćanja i slične troškove,
d) ostala izuzeća koja vrijede za ugovore o javnoj nabavi sukladno ZJN-u.

SUKOB INTERESA
Članak 5.
1) Na sve postupke jednostavne nabave koji se provode na temelju ovoga Pravilnika na odgovarajući način primjenjuju se odredbe članaka 75. do 83. Zakona o javnoj nabavi kojima se uređuje sprječavanje, prepoznavanje i uklanjanje sukoba interesa.

2)Naručitelj je obvezan poduzeti prikladne mjere kojima se učinkovito sprječavaju, prepoznaju i uklanjaju sukobi interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima. 
Članak 6.
1) Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito ako predstavnik Naručitelja istodobno obavlja upravljačke poslove u gospodarskom subjektu ili ako je predstavnik Naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %. 
2) Predstavnikom Naručitelja u smislu ovoga članka smatra se županijski državni odvjetnik,  član stručnog povjerenstva za jednostavnu nabavu, druga osoba koja je uključena u provedbu ili koja može utjecati na odlučivanje Naručitelja u postupku jednostavne nabave, kao i navedene osobe kod pružatelja usluga nabave koji djeluju u ime Naručitelja. 
3) Gospodarskim subjektom iz stavka 1. ovoga članka smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj ili natjecatelj oslanja. 
Članak 7.
Odredbe članka 5. ovoga Pravilnika primjenjuju se na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike (dalje u tekstu: povezane osobe) predstavnika Naručitelja. 
Članak 8.
Prijenos udjela u vlasništvu na drugu osobu ili posebno tijelo (povjerenika) sukladno posebnim propisima o sprječavanju sukoba interesa ne utječe na sukob interesa u smislu članka 5. i 6. ovoga Pravilnika. 
Članak 9.
Iznimno od odredbi članaka 5. i 6. ovoga Pravilnika, sukob interesa ne postoji ako predstavnik Naručitelja ili s njim povezana osoba iz članka 6. ovoga Pravilnika obavlja upravljačke poslove u gospodarskom subjektu po položaju, odnosno kao službeni predstavnik nekog Naručitelja, a ne kao privatna osoba. 



Članak 10.
1)Predstavnici Naručitelja obvezni su u postupcima jednostavne nabave potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.
2)Naručitelj je obvezan na temelju izjava svojih predstavnika: 
a) na svojim internetskim stranicama objaviti popis gospodarskih subjekata s kojima je predstavnik Naručitelja ili s njim povezane osobe u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene i
b) u pozivu na dostavu ponuda za pojedini postupak jednostavne nabave navesti popis gospodarskih subjekata s kojima je predstavnik Naručitelja u sukobu interesa ili navesti da takvi subjekti ne postoje.
Članak 11.
1) Član stručnog povjerenstva za jednostavnu nabavu te druga osoba koja je uključena u provedbu ili koja može utjecati na odlučivanje Naručitelja u postupku jednostavne nabave obvezni su odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka jednostavne nabave te o tome obavijestiti županijskog državnog odvjetnika.
2) U situaciji iz stavka 1. ovoga članka županijski državni odvjetnik osigurava da predstavnik Naručitelja prestane sa svim aktivnostima u postupku jednostavne nabave, određuje drugu osobu predstavnikom Naručitelja koja preuzima aktivnosti izuzetog predstavnika u postupku jednostavne nabave te osigurava da prethodno sudjelovanje izuzetog predstavnika ne ugrožava daljnji tijek istog postupka. 
3) U slučaju sukoba interesa predstavnika Naručitelja koji je čelnik tijela, kao i u slučaju sukoba interesa ostalih predstavnika naručitelja iz članka 6. stavka ovog Pravilnika čije izuzimanje iz provedbe postupka jednostavne nabave nije moguće ili se izuzimanjem iz stavka 1. ovoga članka ne može odgovarajuće otkloniti sukob interesa, a nakon odbijanja takve ponude ne preostane niti jedna valjana ponuda, poništit će se postupak jednostavne nabave. 
4) Ugovor o jednostavnoj nabavi sklopljen protivno odredbama ovog članka je ništetan.

PLAN NABAVE I REGISTAR UGOVORA 
Članak 12.
1)Naručitelj za svaku kalendarsku godinu donosi plan nabave, koji treba sadržavati podatke sukladno važećim propisima, te ga ažurira prema potrebi. Plan nabave i sve njegove kasnije promjene moraju se objaviti u EOJN RH.

2)Naručitelj je obvezan ažurno voditi registar ugovora o javnoj nabavi i okvirnih sporazuma. Registar ugovora i sve njegove kasnije promjene moraju se objaviti u EOJN RH.

3)U planu nabave i registru ugovora navode se svi predmeti nabave čija je procijenjena vrijednost jednaka ili veća od 5.000,00 eura bez PDV-a.


AKTIVNOSTI KOJE PRETHODE POKRETANJU POSTUPKA 
JEDNOSTAVNE NABAVE

Članak 13.

1)Postupci jednostavne nabave organiziraju se i provode uz sudjelovanje odgovornih osoba određenih od strane županijskog državnog odvjetnika.

2)Svi službenici i namještenici naručitelja mogu predložiti pokretanje postupka jednostavne nabave podnošenjem zahtjeva za pokretanje postupka jednostavne nabave.

3) Po zaprimanju zahtjeva, odgovorne osobe naručitelja provjeravaju je li zahtjev u skladu s financijskim planom i planom nabave Županijskog državnog odvjetništva u Slavonskom Brodu.

4)Nakon provjere i odobrenja zahtjeva od strane županijskog državnog odvjetnika, pristupa se provedbi postupka jednostavne nabave.

POSTUPCI JEDNOSTAVNE NABAVE

Članak 14.
Postupci jednostavne nabave u smislu ovog Pravilnika su:
a) jednostavna nabava roba, usluga i radova procijenjene vrijednosti do 15.000,00 eura - provodi se bez obveze korištenja Modula jednostavne nabave u EOJN RH.
b) jednostavna nabava robe i usluga procijenjene vrijednosti veće od 15.000,00 eura, a  manje ili jednake 25.000,00 eura te radova procijenjene vrijednosti veće od 15.000,00 eura bez PDV-a, a manje ili jednake 45.000,00 eura bez PDV-a – provodi se putem Modula jednostavne nabave u EOJN RH upućivanjem poziva na dostavu ponuda najmanje trima gospodarskim subjektima po vlastitom izboru, koji imaju registriranu djelatnost vezanu za predmet nabave.
c) jednostavna nabava robe i usluga procijenjene vrijednosti veće od 25.000,00 eura bez PDV-a a manja od 50.000,00 eura bez PDV-a te radova procijenjene vrijednosti veće od 45.000,00 eura bez PDV-a a manja od 100.000,00 eura bez PDV-a – provodi se putem Modula jednostavne nabave u EOJN RH uz javnu objavu poziva za dostavu ponuda, pri čemu ponudu može podnijeti svaki zainteresirani gospodarski subjekt.

POSTUPAK JEDNOSTAVNE NABAVE PROCIJENJENE VRIJEDNOSTI DO 15.000,00 EURA
Članak 15. 
1) Postupak nabave za nabavu roba, usluga i radova procijenjene vrijednosti do 15.000,00 eura provodi se u pravilu elektroničkim sredstvima komunikacije prikupljanjem jedne ili više ponuda gospodarskih subjekata.

2) Postupku nabave ne mora prethoditi poziv na dostavu ponuda. 

3)Nabava se zaključuje na temelju odabrane ponude izdavanjem narudžbenice ili potpisivanjem ugovora. Nabava se može provesti i izravnom narudžbom, prihvatom ponude, ili na drugi odgovarajući način uz obvezu internog evidentiranja nabave.

4) Narudžbenica obvezno sadrži podatke o: vrsti roba, usluga ili radova koji se nabavljaju uz specifikaciju jedinica mjere, količina, jediničnih cijena te ukupnih cijena. Narudžbenicu potpisuje županijski državni odvjetnik ili odgovorna osoba po njegovom ovlaštenju.

5) Izdana narudžbenica odabranom ponuditelju dostavlja se primjenom elektroničkih sredstava komunikacije.

6)Evidenciju o izdanim narudžbenicama vodi Odjeljak računovodstvenih poslova.

7)Postupak jednostavne nabave iz stavka 1. ovog članka može se provesti i temeljem odluke o pokretanju postupka jednostavne nabave koju donosi županijski državni odvjetnik, kojom imenuje stručno povjerenstvo za pripremu i provedbu postupka nabave, te koja sadrži podatke o predmetu nabave, njegovoj količini, procijenjenoj vrijednosti, evidencijski broj iz Plana nabave te poziciji i računu Financijskog plana s koje će se izvršiti plaćanje.

8)Postupak jednostavne nabave iz stavka 1. ovog članka može se provesti i objavom poziva na mrežnim stranicama naručitelja, kao i putem modula jednostavne nabave u EOJN RH i to odabirom jednog ili više gospodarskih subjekata kojima upućuje poziv na dostavu ponuda ili putem javne objave.

9)Izuzetno, u situacijama kada je potrebna hitna nabave roba, usluga i radova, ukupne vrijednosti do 2.000,00 eura bez PDV-a ili u slučaju drugih izvanrednih situacija, postupak se može provesti bez upućivanja poziva na dostavu ponuda i bez izdavanja narudžbenice, uz prethodno odobrenje županijskog državnog odvjetnika, u kojem slučaju narudžbenicu zamjenjuje račun gospodarskog subjekta. Uz zaprimljeni račun sastavit će se službena bilješka, kao prilog izdanom računu, u kojoj se navode razlozi nabave.


POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA
Članak 16.
1)Postupak jednostavne nabave robe, usluga ili radova procijenjene vrijednosti veće od 15.000,00 eura bez PDV-a, a manje od 50.000,00 eura bez PDV-a za robu i usluge, odnosno manje od 100.000,00 eura bez PDV-a za radove, pokreće se odlukom o pokretanju postupka jednostavne nabave koju donosi županijski državni odvjetnik.

2)U odluci o pokretanju postupka jednostavne nabave županijski državni odvjetnik imenuje stručno povjerenstvo za pripremu i provedbu postupka nabave (dalje u tekstu: stručno povjerenstvo)  te određuje njegove obveze i ovlasti u provođenju postupaka jednostavne nabave. Povjerenstvo se sastoji od najmanje tri člana.

3)Obveze i ovlasti stručnog povjerenstva su:
a)priprema postupka nabave: priprema uvjeta za provođenje nabave, sastavljanje potrebne dokumentacije za nabavu, priprema poziva na dostavu ponuda, tehničkih specifikacija, ponudbenih listova, troškovnika i ostalih dokumenata vezanih uz predmet nabave,
b)provedba postupka nabave: objava poziva na dostavu ponuda i dokumentacije u modulu jednostavne nabave u EOJN RH, otvaranje pristiglih ponuda kroz sustav, izrada zapisnika o pregledu i ocjeni ponuda, izrada prijedloga odluke o odabiru sukladno kriteriju za odabir i uvjetima propisanima pozivom na dostavu ponuda ili izrada prijedloga odluke o poništenju postupka.

4)Pored podataka o imenovanim članovima stručnog povjerenstva, odluka iz stavka 1. ovog članka mora sadržavati podatke o predmetu nabave, njegovoj količini, procijenjenoj vrijednosti, evidencijski broj iz Plana nabave te poziciji i računu Financijskog plana s koje će se izvršiti plaćanje.

Članak 17.

1)Jednostavna nabava robe i usluga procijenjene vrijednosti veće od 15.000,00 eura a manje ili jednake 25.000,00 eura bez PDV-a te radova procijenjene vrijednosti veće od 15.000,00 eura bez PDV-a a manje ili jednake 45.000,00 eura bez PDV-a, provodi Povjerenstvo putem Modula jednostavne nabave u EOJN RH upućivanjem poziva na dostavu ponuda najmanje trima gospodarskim subjektima po vlastitom izboru, koji imaju registriranu djelatnost vezanu za predmet nabave, bez obveze javne objave. Naručitelj može odlučiti provesti postupak putem javne objave poziva u modulu jednostavne nabave u EOJN RH.

2)Jednostavna nabava robe i usluga procijenjene vrijednosti veće od 25.000,00 eura bez PDV-a a manje od 50.000,00 eura bez PDV-a, te za nabavu radova procijenjene vrijednosti veće od 45.000,00 eura bez PDV-a a manje od 100.000,00 eura bez PDV-a, provodi Povjerenstvo javnom objavom poziva za dostavu ponuda putem Modula jednostavne nabave u EOJN RH, pri čemu ponudu može podnijeti svaki zainteresirani gospodarski subjekt. Istovremeno, naručitelj može uputiti dodatni poziv pojedinom gospodarskom subjektu za sudjelovanje u postupku.

3)Iznimno od stavka 2. ovoga članka, Naručitelj nije obvezan provesti postupak jednostavne nabave putem javne objave u modulu jednostavne nabave u EOJN RH, već ga provodi sukladno stavku 1. ovoga članka:
a)ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni;
b)ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
-ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
-ako iz tehničkih razloga predmet nabave može isporučiti samo određeni gospodarski subjekt, ili
-ako je to nužno radi zaštite isključivih prava, uključujući prava intelektualnog vlasništva,
c)ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.

4)Razlozi za primjenu iznimke iz stavka 3. ovoga članka moraju se navesti i obrazložiti u zapisniku o pregledu i ocjeni ponuda, kao i u odluci kojom se postupak završava, a koja se objavljuje u modulu jednostavne nabave EOJN RH.

SADRŽAJ POZIVA NA DOSTAVU PONUDA
Članak 18.
1)Postupak jednostavne nabave započinje danom slanja poziva na dostavu ponuda jednom ili više gospodarskih subjekata na dokaziv način, odnosno za postupke iz članka 16. i 17. ovoga Pravilnika objavom u modulu jednostavne nabave EOJN RH.

2)Poziv za dostavu ponuda mora biti jasan, razumljiv i nedvojben te izrađen na način da sadrži sve potrebne podatke koji ponuditelju omogućavaju izradu i dostavu ponude, a isti ovisi o složenosti predmeta nabave.

3)Predstavnici naručitelja ili stručno povjerenstvo naručitelja će u pravilu svim pozvanim gospodarskim subjektima uz Poziv na dostavu ponude dostaviti obrazac ponudbenog lista i troškovnika.

4)Poziv na dostavu ponuda može sadržavati podatke o traženim jamstvima, uvjete sposobnosti ponuditelja te razloge za isključenje ponuditelja. Na sredstva, vrste i visinu jamstva, moguće uvjete sposobnosti te razloge za isključenje odgovarajuće se primjenjuju odredbe ZJN-a.  

5)Poziv na dostavu ponuda mora se izraditi na hrvatskom jeziku i latiničnom pismu i ta jezična verzija predstavlja isključivo vjerodostojan tekst. Iznimno, poziv na dostavu ponuda ili njezin dio, osim na hrvatskom jeziku i latiničnom pismu, može se izraditi i na nekom drugom službenom jeziku Europske unije.

PREDMET NABAVE

Članak 19.

1)Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni. Opis predmeta nabave ne smije pogodovati određenom gospodarskom subjektu.

2)Predmet nabave se određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.

3)Procijenjena vrijednost nabave mora biti određena u trenutku početka postupka jednostavne nabave. Izračunavanje procijenjene vrijednosti nabave temelji se na ukupnom iznosu bez PDV-a uključujući sve opcije obnavljanja ugovora.

4)Naručitelj ne smije dijeliti procijenjenu vrijednost predmeta nabave s namjerom izbjegavanja primjene Zakona o javnoj nabavi, ovoga Pravilnika ili izbjegavanja primjene propisanog postupka jednostavne nabave (odnosno obveze provođenja postupka putem modula jednostavne nabave ili javne objave u EOJN RH).

ROK ZA DOSTAVU PONUDA
Članak 20.
1) Rok za dostavu ponuda određuje se u pozivu na dostavu ponuda i ovisi o karakteristikama predmeta nabave. 
2) Rok za dostavu ponuda ne može biti kraći od 5 (pet) dana od dana slanja poziva na dostavu ponuda putem EOJN RH, a u slučaju javne objave poziva na dostavu ponuda u EOJN RH rok za dostavu ponuda ne može biti kraći od 10 (deset) dana od dana javne objave. 
3) Iznimno, ako je žurna situacija propisno opravdana od strane Naručitelja, Naručitelj može odrediti kraći rok za dostavu, ali ne kraći od 5 (pet) dana od dana javne objave poziva na dostavu ponuda u EOJN RH.
PONUDA
Članak 21.
1)Ponuda mora biti izrađena prema zahtjevima iz poziva za dostavu ponuda. Ponuditelj izražava cijenu ponude u eurima. U cijenu ponude bez PDV-a moraju biti uračunati svi troškovi i popusti.
2)Valjana ponuda je svaka ponuda koju je pravodobno podnio ponuditelj koji nije isključen iz postupka javne nabave i ispunjava kriterije za odabir gospodarskog subjekta te koja nije nepravilna, neprihvatljiva ili neprikladna
3) Gospodarski subjekt može zahtijevati dodatne informacije, objašnjenja ili izmjene u vezi s dokumentacijom o nabavi tijekom roka za dostavu ponuda. Pod uvjetom da je zahtjev dostavljen pravodobno, Naručitelj je obvezan odgovor staviti na raspolaganje svima objavom na EOJN RH najkasnije dan prije roka određenog za dostavu ponuda.
[bookmark: _Hlk50545017]4) U slučaju bitne izmjene poziva na dostavu ponuda Naručitelj je dužan razmjerno produžiti rok za dostavu ponuda za minimalno 3 (tri) dana, računajući od dana slanja izmjene na objavu.
5) Pod uvjetima i ograničenjima iz ZJN-a ili propisanim u pozivu na dostavu ponuda, ponuditelji u ponudi mogu uključiti i druge gospodarske subjekte u svojstvu podugovaratelja, odnosno gospodarskih subjekta na čiju se sposobnost ponuditelj oslanja.
6) Ponuditelj može do isteka roka za dostavu ponuda dostaviti izmjenu ili dopunu ponude na isti način kao i osnovnu ponudu s obveznom naznakom da se radi o izmjeni ili dopuni ponude.
7) Do trenutka otvaranja ponuda nije dopušteno davanje informacija o zaprimljenim ponudama. 

OTVARANJE, PREGLED I OCJENA PONUDA
Članak 22.
1) Protekom roka za dostavu ponuda Povjerenstvo otvara i provjerava ponude na temelju uvjeta i zahtjeva iz poziva na dostavu ponuda.
2) Ponude otvara najmanje jedan član Povjerenstva.
3) Otvaranje ponuda u postupcima jednostavne nabave nije javno. 
4) Pregled i ocjena ponuda su tajni do donošenja odluke Naručitelja.
5) Za postupke jednostavne nabave iz članka 17. ovog Pravilnika generirani Zapisnik o pregledu i ocjeni ponuda se javno objavljuje putem EOJN RH.
6) Za postupke jednostavne nabave iz članka 15. ovog Pravilnika koji se ne provode putem EOJN RH, Povjerenstvo sastavlja Zapisnik o pregledu i ocjeni ponuda te se preslika Zapisnika dostavlja ponuditeljima isključivo na njihov pisani zahtjev.
7) U postupcima jednostavne nabave iz članka 15. ovog Pravilnika kada je zatražena i zaprimljena jedna ponuda koja udovoljava svim traženim uvjetima, neće se sastaviti zapisnik o pregledu i ocjeni ponuda niti će se donijeti odluka o odabiru, nego će se u primjerenom roku sklopiti ugovor s ponuditeljem, odnosno izdati narudžbenica.

8) Ako su informacije ili dokumentacija koje je trebao dostaviti ponuditelj nepotpuni ili pogrešni Naručitelj može, poštujući načela jednakog tretmana i transparentnosti, zahtijevati od ponuditelja da dopune, razjasne, upotpune ili dostave nužne informacije ili dokumentaciju u primjerenom roku. Komunikacija između Naručitelja i ponuditelja vodi se putem EOJN RH.
9) Ponudbeni list, troškovnik, jamstvo za ozbiljnost ponude i ESPD obrazac ne smatraju se određenim dokumentima koji nedostaju te Naručitelj ne smije zatražiti ponuditelja da iste dostavi tijekom pregleda i ocjene ponuda.
10) Navedeno postupanje ne smije dovesti do pregovaranja vezano za kriterij za odabir ponude.
KRITERIJ ZA ODABIR PONUDA
Članak 23.
(1) Kriterij za odabir valjane ponude je najniža cijena ili ekonomski najpovoljnija ponuda 
(2) U postupku nabave Naručitelj je dužan odbiti ponudu ponuditelja ako utvrdi da je ponuđena cijena:
a)veća od 25.000,00 eura bez PDV-a za nabavu roba i usluga, odnosno veća od 45.000,00 eura bez PDV-a za nabavu radova u slučaju da jednostavna nabava nije provođena putem javne objave u modulu jednostavne nabave EOJN RH, osim ako se ne primjenjuju iznimke propisane ovim Pravilnikom.
b)prelazi zakonske pragove za javnu nabavu.

(3) Ako je cijena najpovoljnije ponude veća od procijenjene vrijednosti nabave, ali ne prelazi vrijednosti iz stavka 2. ovog članka, Naručitelj takvu ponudu može prihvatiti ako ima ili će imati osigurana sredstva.

RAČUNSKA ISPRAVNOST PONUDE
Članak 24.
Povjerenstvo utvrđuje računsku ispravnost ponude. Ako se utvrdi računska pogreška, Povjerenstvo će od ponuditelja pisanim putem zatražiti prihvat ispravka računske pogreške ili će Povjerenstvo samo ispraviti pogreške i o tome odmah obavijestiti ponuditelja koji u primjerenom roku koji odredi Naručitelj treba potvrditi prihvaćanje ispravka računske pogreške. 
ODLUKE NARUČITELJA
Članak 25.
1)Zapisnik o otvaranju te zapisnik o pregledu i ocjeni ponuda za nabave čija je procijenjena vrijednost veća od 15.000,00 eura potpisuje Povjerenstvo te predlaže županijskom državnom odvjetniku donošenje odluke o odabiru ili odluke o poništenju postupka.
2) Za odabir ponude je dovoljna jedna pristigla ponuda koja udovoljava svim traženim uvjetima iz poziva na dostavu ponuda.
Članak 26.
1) Naručitelj će odbiti ponude ako pregledom i ocjenom ponuda utvrdi da je ponuda nepravilna, neprihvatljiva ili neprikladna.  
2) Nepravilna ponuda je ponuda koja nije u skladu s pozivom na dostavu ponuda ili je primljena izvan roka za dostavu ponuda ili postoje dokazi o tajnom sporazumu ili korupciji ili nije rezultat tržišnog natjecanja ili je Naručitelj utvrdio da je cijena ponude izuzetno niska ili se radi o ponudi ponuditelja koji nije prihvatio ispravak računske pogreške.
3) Neprihvatljiva ponuda je ponuda čija cijena prelazi procijenjenu vrijednost nabave, odnosno osigurana novčana sredstva Naručitelja za nabavu, odnosno pragove određene člankom 23. stavkom 2. ovog Pravilnika ili ponuda ponuditelja koji ne ispunjava kriterije za kvalitativni odabir gospodarskog subjekta ili ponuda ponuditelja za kojeg se utvrdi da je u sukobu interesa.
4) Neprikladna ponuda je ponuda koja u cijelosti ne odgovara potrebama Naručitelja u opisu predmeta nabave, troškovniku ili tehničkim specifikacijama te bez značajnih izmjena ne može zadovoljiti potrebe i zahtjeve iz poziva na dostavu ponuda.
5)Ako se ponuda u odnosu na cijenu ili trošak čini izuzetno niska, Naručitelj može uz primjenu odgovarajućih odredaba ZJN-a odbiti ponudu u slučaju da objašnjenje ili dostavljeni dokazi ponuditelja zadovoljavajuće ne objašnjavaju nisku predloženu razinu cijene ili troškova.
Članak 27.
1) Naručitelj može poništiti postupak jednostavne nabave ako postanu poznate okolnosti zbog kojih ne bi došlo do pokretanja postupka jednostavne nabave ili bi došlo do sadržajno drugačijeg poziva da su bile ranije poznate.
2) Naručitelj je obvezan poništiti postupak jednostavne nabave: ako nije pristigla nijedna ponuda, ako nakon odbijanja ponuda ne preostane nijedna valjana ponuda, ako su sve ponude znatno veće od procijenjene vrijednosti nabave i osiguranih sredstava, ako se utvrdi sukob interesa koji se ne može na drugi način otkloniti i ako je to potrebno radi zaštite javnog interesa.
Članak 28.
1) Naručitelj je obvezan istovremeno izvijestiti sve ponuditelje koji su dostavili ponudu o rezultatima pregleda i ocjene ponuda dostavom Odluke o odabiru ili poništenju (u daljnjem tekstu: Odluka).
2) Odluku donosi županijski državni odvjetnik najkasnije u roku od 15 (petnaest) dana od dana otvaranja ponuda, osim ako nije drugačije određeno pozivom na dostavu ponuda. 
3) Odluka se objavljuje u EOJN RH i smatra se dostavljena svim sudionicima jednostavne nabave istekom dana u kojem je objavljena. 
4) Odluka postaje izvršna:
a) objavom Odluke o odabiru u slučaju da je pristigla samo jedna ponuda, odnosno objavom Odluke o poništenju kada nije pristigla niti jedna ponuda,
b) istekom roka za prigovor, ako prigovor nije izjavljen,
c) dostavom odluke o prigovoru županijskom državnom odvjetniku kojom se prigovor odbacuje, odbija ili se obustavlja postupak, ako je na Odluku izjavljen prigovor.

5) Naručitelj je obvezan nakon donošenja Odluke o odabiru ponovno rangirati ponude te izvršiti provjeru, ne uzimajući u obzir ponudu prvotno odabranog ponuditelja, te na temelju kriterija za odabir ponude donijeti novu Odluku o odabiru ili, ako postoje razlozi, poništiti postupak nabave ako prvotno odabrani ponuditelj:
a) nije dostavio izjavu o produženju roka valjanosti ponude i jamstvo za ozbiljnost ponude,
b) u roku valjanosti odustane od svoje ponude,
c) je dostavio neistinite podatke, odnosno podatke koji predstavljaju davanje lažnih, nevjerodostojnih ili krivotvorenih informacija koje mogu utjecati na postupak nabave,
d) nije dostavio dokaz o ispunjenju posebnih uvjeta za izvršenje ugovora ili dokaz o ispunjavanju uvjeta i zahtjeva koje je potrebno ispuniti sukladno posebnim propisima ili stručnim pravilima, ako su takvi dokazi traženi u pozivu na dostavu ponuda,
e) je odbio potpisati ugovor o nabavi ili
f) nije dostavio jamstvo za uredno ispunjenje ugovora, ako je zahtijevano u pozivu na dostavu ponuda.

ZAHTJEV ZA UVID U DOKUMENTACIJU
Članak 29.
(1) Nakon dostave Odluke o odabiru ili poništenju, na zahtjev ponuditelja zaprimljen najkasnije dan prije isteka roka za prigovor, Naručitelj je obvezan najkasnije idući radni dan do 16:00 sati omogućiti uvid u cjelokupnu dokumentaciju dotičnog postupka putem EOJN RH, uključujući zapisnike, dostavljene ponude, osim u one dokumente koji su označeni tajnima te one dokumente koji sadrže podatke o mrežnim i informacijskim sustavima kojima se Naručitelj služi u svom poslovanju ili u pružanju svojih usluga, informacije o mjerama za zaštitu i sprječavanje incidenata, a sve sukladno propisima o kibernetičkoj sigurnosti, kao ni u one dijelove ponuda koji sadrže podatke čije bi otkrivanje moglo predstavljati prijetnju sa stajališta kibernetičke sigurnosti.
(2) Na zahtjev ponuditelja za uvid zaprimljen najkasnije dan prije isteka roka za prigovor, Naručitelj je obvezan isti uvid omogućiti najkasnije idući radni dan do 16:00 sati.

PRAVNA ZAŠTITA
Članak 30.
1) Na Odluku u postupku jednostavne nabave čija je procijenjena vrijednost veća od 15.000,00 eura dopušteno je podnijeti prigovor u pisanom obliku županijskom državnom odvjetniku. 
2) Pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o jednostavnoj nabavi ili projektnog natječaja i koji je pretrpio ili bi mogao pretrpjeti štetu od navodnoga kršenja subjektivnih prava.
3) Prigovor se izjavljuje elektroničkim sredstvima komunikacije putem EOJN RH u roku od 5 dana od primitka Odluke, a u suprotnom će se prigovor odbaciti
Članak 31.
1) O prigovoru odlučuje županijski državni odvjetnik  u roku od 15 (petnaest) dana od dana zaprimanja prigovora.
2) Županijski državni odvjetnik u postupku po prigovoru može:
a) obustaviti postupak,
b) odbaciti prigovor zbog nedopuštenosti, nepravodobnosti, nedostatka pravnog interesa i zbog toga što je izjavljen od neovlaštene osobe,
c) odbiti prigovor kao neosnovan,
d) usvojiti prigovor te u tom slučaju poništiti odluku ili postupak. 

3) Odluka o prigovoru mora biti obrazložena. 
4) Odluka o prigovoru dostavlja se objavom u EOJN RH.
5) Postupak po prigovoru nije upravni postupak te protiv takve odluke nije dopuštena žalba niti je moguće pokrenuti upravni spor.

UGOVOR O JEDNOSTAVNOJ NABAVI
Članak 32.
1) S odabranim ponuditeljem sklapa se ugovor o jednostavnoj nabavi nakon izvršnosti odluke o odabiru.
2) Ugovorne strane izvršavaju ugovor o nabavi u skladu s uvjetima određenima u pozivu na dostavu ponuda i odabranom ponudom.
3) Izvršenje ugovora prati i kontrolira osoba koju odredi županijski državni odvjetnik.

IZMJENE UGOVORA O JEDNOSTAVNOJ NABAVI
Članak 33.
1) Naručitelj može izmijeniti ugovor o jednostavnoj nabavi tijekom njegova trajanja bez provođenja novog postupka jednostavne nabave ako se time ne mijenja bitno predmet ugovora niti narušavaju načela javne nabave uz odgovarajuću primjenu članaka 315. – 320. ZJN-a.
(2) Izmjene ugovora o nabavi Naručitelj je obvezan objaviti u registru ugovora u roku od 30 dana od dana izmjene ugovora.
(3) Neovisno o pravilima izmjene ugovora, izmjena ugovora o jednostavnoj nabavi nije dopuštena ako bi rezultirala promjenom cijene koja bi:
a)za ugovor o jednostavnoj nabavi kojoj je prethodio postupak predviđen za nabave vrijednosti do 15.000,00 eura, prešla vrijednost ugovora od 15.000,00 eura bez PDV-a
b)za ugovor o jednostavnoj nabavi robe i usluga čija je procijenjena vrijednost nabave bila jednaka ili manja od 25.000,00 eura, prešla vrijednost ugovora od 25.000,00 eura bez PDV-a, a postupak nije proveden javnom objavom u EOJN RH,
c) za ugovor o jednostavnoj nabavi radova čija je procijenjena vrijednost nabave bila jednaka ili manja od 45.000,00 eura, prešla vrijednost ugovora od 45.000,00 eura bez PDV-a, a postupak nije proveden javnom objavom u EOJN RH,
d)u svakom slučaju prešla zakonski prag za primjenu javne nabave.

RASKID UGOVORA

Članak 34.

1)Naručitelj može raskinuti ugovor o nabavi ako gospodarski subjekt ne izvršava ugovorene obveze ili ih izvršava protivno ugovoru.

2)Prije raskida ugovora Naručitelj će, ako je to moguće, pisanim putem (e-poštom ili na drugi način) pozvati gospodarskog subjekta da u primjerenom roku otkloni utvrđene nepravilnosti.

3)Ako gospodarski subjekt u ostavljenom roku ne otkloni nepravilnosti, naručitelj može donijeti odluku o raskidu ugovora.

POHRANA DOKUMENTACIJE
Članak 35.
Svu dokumentaciju nastalu u provedbi postupka jednostavne nabave po ovom Pravilniku Naručitelj je obvezan čuvati najmanje četiri godine od završetka postupka. 

PRIJELAZNE I ZAVRŠNE ODREDBE
Članak 36.
1) Postupci jednostavne nabave pokrenuti prije stupanja na snagu ovog Pravilnika dovršit će se prema odredbama Pravilnika o provedbi postupaka jednostavne nabave broj A-41/2023-1 od 22. veljače 2023. koji je bio na snazi u trenutku pokretanja postupka

2) Ovaj Pravilnik, kao i njegove daljnje izmjene i dopune, objaviti će se na internetskim stranicama Naručitelja te u EOJN RH.
3) Ovaj Pravilnik stupa na snagu 1. rujna 2026., 
4) Stupanjem na snagu ovog Pravilnika prestaje važiti Pravilnik o provedbi postupaka jednostavne nabave Županijskog državnog odvjetništva u Slavonskom Brodu broj A-41/2023-1 od 22. veljače 2023.   

ŽUPANIJSKA DRŽAVNA ODVJETNICA 

              Marija Vukasović

